L 123/2
BG
Официален вестник на Европейския съюз
8.5.2023 г.
(3)
Оловните стабилизатори повишават топлинната стабилност на PVC по време на смесването и производството на изделията.
Освен това те го защитават от фоторазграждане.
Промишлеността в Европейския съюз доброволно преустанови употребата на оловни стабилизатори при смесването на PVC и производството на изделия от PVC и докладва, че този процес е успешно завършен през 2015 г. (5) Изделията от PVC, съдържащи олово, особено строителните продукти, имат дълъг срок на експлоатация, като остават в употреба повече от няколко десетилетия, след което при обезвреждането им се превръщат в отпадък и може да претърпят рециклиране, като чрез оползотворения PVC оловото може отново да бъде въведено в продуктите.
Досието по приложение ХV показа, че 90 % от очаквания общ размер на емисиите на олово от изделия от PVC в Съюза през 2016 г. се е дължал на изделията от PVC от внос поради постепенното изваждане от употреба на оловните стабилизатори в Съюза.
(4)
За да се улесни правоприлагането във връзка с предложеното ограничение, е целесъобразно да се ограничи всякакво олово в PVC, независимо от предназначението му.
(5)
На 5 декември 2017 г. Комитетът за оценка на риска (КОР) прие окончателното си становище (6), в което стига до заключението, че ограничението, предложено от Агенцията, е най-подходящата мярка на равнището на Съюза за справяне с установените рискове, породени от оловните съединения, налични като стабилизатори в изделията от PVC, от гледна точка на ефективността на намаляването на тези рискове, практическата приложимост и възможността за мониторинг.
(6)
КОР предложи да се забрани употребата на олово в изделията от PVC във всякаква концентрация.
Освен това КОР се съгласи с мнението на Агенцията, че следва да се предвиди дерогация за изделията от PVC, съдържащи оползотворен PVC.
КОР предложи да се установи по-висока пределна стойност – съответно 2 тегловни % и 1 тегловен % – за съдържанието на олово в определени изделия, съдържащи твърд и гъвкав оползотворен PVC („рециклат“).
Предложението е съобразено с оценката, че алтернативата на рециклирането на подобни изделия, т.е. обезвреждането на отпадъците от PVC чрез депониране и изгаряне, би довело до повишаване на емисиите в околната среда, а не до намаляване на риска.
Предлаганите различни пределни стойности са съобразени с оценките на средното съдържание на олово в отпадъците от твърд и гъвкав PVC през 2013 г., очакваното въздействие върху обема на рециклиране, както и факта, че отделянето на олово от гъвкавия PVC е по-високо в сравнение с твърдия PVC.
Обърнато е надлежно внимание върху факта, че някои изделия имат високо съдържание на оползотворен PVC, което може да достигне 100 тегловни % от материала от PVC в крайното изделие.
(7)
На 15 март 2018 г. Комитетът за социално-икономически анализ на Агенцията (КСИА) прие окончателното си становище (7), в което е стигнал до заключението, че ограничението, предложено от Агенцията, изменено от КОР и КСИА, е най-целесъобразната мярка на равнището на Съюза за справяне с установените рискове по отношение на социално-икономическите ползи и разходи.
КСИА е достигнал до това заключение въз основа на най-надеждните налични данни, като е взел предвид характеристиките на оловото като токсично вещество без праг, въздействието му върху човешкото здраве и поносимостта на разходите, свързани с предложеното ограничение.
КСИА е приел, че има подходящи широко достъпни алтернативи, вече използвани в Съюза.
Той е разгледал и разходната ефективност на ограничението.
Накрая, КСИА е заключил, че дори ограниченото въздействие върху човешкото здраве, изразяващо се в спад на коефициента на интелигентност, би било достатъчно за оправдае напълно разходите поради ограничението.
(8)
КСИА се е съгласил с предложението в досието по приложение ХV, според което предвид на очакваното развитие в изменението на концентрацията на олово в оползотворения PVC тази концентрация ще намалее достатъчно до 2035—2040 г., така че изделията с оползотворен PVC да съответстват на предложената обща пределна концентрация на олово от 0,1 %.
Затова дерогацията за определени изделия, съдържащи оползотворен PVC, следва да се прилага за срок от 15 години от влизането на ограничението в сила.
КСИА се съгласи също така, че за да се вземе предвид несигурността на тенденциите в бъдеще по отношение на количеството постъпващи за рециклиране отпадъци от PVC и на съдържанието на олово в тях, този срок на прилагане следва да се подложи на повторна оценка в рамките на 10 години от влизането на ограничението в сила.
В съответствие с целта по Плана за действие на ЕС от 2015 г. за кръговата икономика (8) за насърчаване на нетоксичните цикли на материалите и поддържане на високото равнище на опазване на човешкото здраве и околната среда, Комисията сметна, че този срок на прилагане следва да се подложи на повторна оценка в рамките на 7,5 години от влизането на ограничението в сила.
(5) Доклад за напредъка на VinylPlus от 2017 г., стр. 14; вж. https://vinylplus.eu/uploads/downloads/VinylPlus_Progress_Report_2017. pdf.
(6) https://echa.europa.eu/documents/10162/86b00b9e-2852-d8d4-5fd7-be1e747ad7fa.
(7) https://echa.europa.eu/documents/10162/86b00b9e-2852-d8d4-5fd7-be1e747ad7fa.
(8) Съобщение на Комисията до Европейския парламент, Съвета, Европейския икономически и социален комитет и Комитета на регионите: „Затваряне на цикъла – план за действие на ЕС за кръговата икономика.“
COM/2015/0614 final.